
Αθήνα  17-07-2026
                      Αριθ. Πρωτ. 1745


Προς: 1. Υπουργό Αγροτικής Ανάπτυξης και Τροφίμων κ. Μ. Σχοινά
2. Υφυπουργό Αγροτικής Ανάπτυξης  και Τροφίμων  κ.  Γ. Ανδριανό
3. Γενικό Γραμματέα  Αγροτικής Ανάπτυξης και Τροφίμων κ. Σπ. Πρωτοψάλτη

ΘΕΜΑ: Αποκατάσταση των προϋποθέσεων για τη χορήγηση του bonus παραγωγικότητας στη Διεύθυνση Προώθησης Γεωργικών Προϊόντων

Κύριε Υπουργέ,
Η ΠΟΓΕΔΥ πληροφορήθηκε πρόσφατα ότι ολοκληρώθηκε η καταβολή του bonus παραγωγικότητας στις υπηρεσίες του Υπουργείου Αγροτικής Ανάπτυξης και Τροφίμων, με μοναδική εξαίρεση τη Διεύθυνση Προώθησης Γεωργικών Προϊόντων.
Παράλληλα, ενημερωθήκαμε ότι η εξαίρεση αυτή οφείλεται στο γεγονός ότι δεν είχαν διαμορφωθεί οι απαιτούμενες προϋποθέσεις για τη χορήγησή του στη συγκεκριμένη Διεύθυνση.
Η θέση της ΠΟΓΕΔΥ είναι διαχρονικά σαφής. Ως συνδικαλιστική οργάνωση έχουμε εκφράσει την αντίθεσή μας στο ισχύον σύστημα χορήγησης του bonus παραγωγικότητας, καθώς θεωρούμε ότι δεν διασφαλίζει την ίση μεταχείριση των εργαζομένων. Χαρακτηριστικό παράδειγμα αποτελεί ο αποκλεισμός των συναδέλφων που υπηρετούν στις Περιφέρειες, οι οποίοι δεν έχουν τη δυνατότητα να λάβουν την εν λόγω παροχή. Επιπλέον, εκτιμούμε ότι ο τρόπος εφαρμογής του συστήματος ενισχύει φαινόμενα αυθαιρεσίας και δεν συμβάλλει στην εμπέδωση της αξιοκρατίας.
Ωστόσο, από τη στιγμή που το συγκεκριμένο σύστημα εφαρμόζεται, δεν είναι αποδεκτό να δημιουργούνται πρόσθετες αδικίες μεταξύ υπαλλήλων της ίδιας διοικητικής δομής του Υπουργείου. Οι εργαζόμενοι της Διεύθυνσης Προώθησης Γεωργικών Προϊόντων δεν πρέπει να στερούνται του bonus εξαιτίας υπηρεσιακών παραλείψεων ή οργανωτικών αδυναμιών που δεν οφείλονται στους ίδιους. Αντιθέτως, σε περιπτώσεις όπου, σύμφωνα με το ισχύον θεσμικό πλαίσιο, διαπιστώνεται ότι συγκεκριμένος υπάλληλος δεν πληροί τις προϋποθέσεις για τη χορήγηση του bonus παραγωγικότητας, ο αρμόδιος Γενικός Γραμματέας οφείλει να προβαίνει στον προβλεπόμενο αποκλεισμό του, με ταυτόχρονη ανακατανομή του αντίστοιχου ποσού στους λοιπούς δικαιούχους υπαλλήλους, ώστε να διασφαλίζεται η πλήρης αξιοποίηση του διαθέσιμου κονδυλίου και η ίση μεταχείριση των δικαιούχων.
Για τον λόγο αυτό, σας καλούμε να προβείτε άμεσα στις απαραίτητες ενέργειες ώστε να αποκατασταθούν οι απαιτούμενες προϋποθέσεις και να καταστεί δυνατή η καταβολή του bonus παραγωγικότητας στους υπαλλήλους της Διεύθυνσης Προώθησης Γεωργικών Προϊόντων, με τρόπο ισότιμο και δίκαιο σε σχέση με τους υπόλοιπους εργαζομένους του Υπουργείου.
Η ΠΟΓΕΔΥ θα συνεχίσει να διεκδικεί ένα αντικειμενικό και δίκαιο σύστημα κινήτρων, το οποίο θα αντιμετωπίζει ισότιμα όλους τους εργαζομένους του Υπουργείου Αγροτικής Ανάπτυξης και Τροφίμων, χωρίς αποκλεισμούς και διακρίσεις.

